Kenderc’hel a reas stourm ar vroadelourien avat ha meur a emsavadeg a voe e-pad an . Stourm evit an emrenerezh a voe graet ivez, dre hentoù al lezenn. Kement-se a voe graet gant kannaded iwerzhonat e Ti ar Chumunioù, e Londrez, a-du gant emrenerezh an enezenn. En o fenn e oa Charles Stewart Parnell. E 1886 e kinnigas Kentañ Ministr ar Rouantelezh Unanet, William Ewart Gladstone, ur danvez-lezenn evit reiñ hec’h emrenerezh da Iwerzhon, met distaolet e voe gant ar gannaded. Kemend-all a reas adarre e 1893 ha degemeret e voe e Ti ar C’humunioù ar wech-mañ, met distaolet e voe e Ti al Lorded. E 1910 e oa an Irish Parliamentary Party, renet gant John Redmond, en e greñv e Ti ar C’humunioù, dre m’o doa ezhomm ar Frankizourien eus o skoazell evit chom er galloud e Londrez. E 1912 e voe kinniget un danvez-lezenn all evit rein hec’h emrenerezh da Iwerzhon. Sevel kreñv a reas protestanted biz an enezennn a-enep ar c’hinnig-se. Dre ma tarzhas ar Brezel-bed Kentañ e 1914 e voe daleet ar soñj.